Weibo เฟซบุ๊กจีนเป็นอย่างไร
Weibo ถูกจัดว่าเป็นโซเชียลมีเดียอันดับหนึ่งของจีน ถ้าเรานึกภาพไม่ออก มันก็คือทวิตเตอร์ผสมกับเฟซบุ๊ค แต่ล่าสุด Weibo กำลังจะแบนโพสต์ที่มีเนื้อหาเกี่ยวกับเพศที่ 3 แล้วเรื่องนี้สะท้อนถึงประเทศจีนอย่างไรบ้าง?  ลงทุนแมนจะเล่าให้ฟัง
19 เม.ย. 2561

Weibo เฟซบุ๊กจีนเป็นอย่างไร / โดย ลงทุนแมน
Weibo ถูกจัดว่าเป็นโซเชียลมีเดียอันดับหนึ่งของจีน
ถ้าเรานึกภาพไม่ออก
มันก็คือทวิตเตอร์ผสมกับเฟซบุ๊ก
แต่ล่าสุด Weibo กำลังจะแบนโพสต์ที่มีเนื้อหาเกี่ยวกับเพศที่ 3
แล้วเรื่องนี้สะท้อนถึงประเทศจีนอย่างไรบ้าง?
ลงทุนแมนจะเล่าให้ฟัง
หลายๆ คนที่เคยไปประเทศจีนน่าจะเคยพบกับอุปสรรคนี้
Facebook, Line รวมถึง Gmail ที่ใช้กันอยู่ทุกวันนี้ไม่สามารถเข้าใช้ได้โดยตรง
ทำให้หลายครั้งเองเราต้องใช้ VPN เพื่อการจำลองว่าเราอยู่ที่ประเทศอื่นเพื่อที่จะใช้งานแอปพลิเคชันเหล่านี้ได้
ซึ่งการทำแบบนี้ของประเทศจีน ทำให้เกิดเทคโนโลยีที่คล้ายๆ กับสิ่งเหล่านี้ขึ้นมาทดแทน เช่น
WeChat มีลักษณะคล้ายๆ Line ในบ้านเรา
ส่วนที่มาแรงจนเรียกได้ว่าอาจจะเป็น เฟซบุ๊กเมืองจีน นั่นก็คือ Weibo
Weibo คืออะไร
แรกเริ่ม Weibo เป็นชื่อเรียกของการส่งข้อความสั้นไปยัง Social Media หรือพูดง่ายๆ ก็คือเหมือนกับ ทวิตเตอร์ที่เราเล่นกันทุกวันนี้
เมื่อกลางปี 2009 หลังเหตุการณ์จราจลในเมืองอุยกูร์ (Uighur) ซึ่งเป็นต้นเหตุของการแบน Social Media ต่างประเทศในจีนทั้งหมด
Sina ซึ่งเป็นบริษัท Portal Web หรือพูดให้เข้าใจง่าย เราลองนึกถึง Sanook ของไทย
Sina ได้เล็งเห็นถึงโอกาสนี้ที่จะสร้างสิ่งที่ทดแทน Social media ที่ถูกบล็อกไป Weibo จึงเกิดขึ้นภายในเวลาหลังจากนั้นไม่นาน
เพื่อให้ไม่เกิดปัญหา รัฐบาลจีนจึงขอให้ Weibo มอบสิทธิ์ให้รัฐบาลในการควบคุมด้วย
ด้วยเหตุนี้เอง Weibo จึงสามารถเปิดให้บริการในประเทศจีนได้ ซึ่งในระยะแรกเป็นรูปแบบ microblog ที่มีการจำกัดตัวอักษรคล้ายทวิตเตอร์
ในปี 2013 Alibaba ได้เห็นถึงความน่าสนใจของ Weibo จึงตัดสินใจที่จะเข้าซื้อหุ้นของ Sina weibo เป็นมูลค่าถึง 18,288 ล้านบาท
การโปรโมตของ Weibo เน้นไปที่กลุ่มดารา จึงทำให้ Weibo มีอิทธิพลทาง Social Media สูง
ปกติแล้วดาราบ้านเราอาจจะนับยอด Follow จาก Facebook
ส่วนดาราจีนก็นับยอด Follow จาก Weibo แทน
ถ้าใครต้องการไปทำการตลาดที่ประเทศจีน ก็อาจพูดได้ว่าไม่สามารถขาด Weibo ไปได้เลย
บริษัท Weibo Corp จดทะเบียนอยู่ในตลาดหุ้น NASDAQ ประเทศสหรัฐอเมริกา
ปี 2014 รายได้ 10,424 ล้านบาท ขาดทุน -2,028 ล้านบาท
ปี 2015 รายได้ 14,918 ล้านบาท กำไร 1,092 ล้านบาท
ปี 2016 รายได้ 20,442 ล้านบาท กำไร 3,370 ล้านบาท
ปัจจุบัน Weibo มีมูลค่าบริษัทอยู่ที่ประมาณ 8 แสนล้านบาท
ซึ่งมากกว่าบริษัทแม่ Sina มีมูลค่าบริษัทอยู่ที่ 2 แสนล้านบาท
ในส่วนของรายได้ของ Weibo ก็มาในแนวเดียวกับเฟซบุ๊กคือการมีโฆษณาซึ่งสามารถทำการกำหนดกลุ่มเป้าหมาย
สถิติยอดผู้ใช้งาน Monthly Active Users (MAU) เปรียบเทียบกับ Social Media อื่นๆ
ปี 2015 Weibo มียอดอยู่ที่ประมาณ 198 ล้านคน
ปี 2016 Weibo มียอดอยู่ที่ประมาณ 261 ล้านคน
ส่วนปี 2017
Weibo มียอดอยู่ที่ประมาณ 350 ล้านคน
Twitter มียอดอยู่ที่ประมาณ 325 ล้านคน
WeChat มียอดอยู่ที่ประมาณ 938 ล้านคน
Facebook มียอดอยู่ที่ประมาณ 2,000 ล้านคน
แสดงถึงการเติบโตของ Weibo ที่น่าสนใจ เพราะว่าขนาดทวิตเตอร์ที่เป็นแม่แบบยังโดนแซงไปแล้วเรียบร้อย
ข้อเสียของ Weibo คือผู้ใช้ส่วนใหญ่ ก็คือคนในประเทศจีน ทำให้โอกาสเติบโตไปทั่วโลกแข่งขันกับเฟซบุ๊กนั้นอาจจะยังเป็นไปได้ยาก
แม้ว่าจะใช้ในเฉพาะจีน แต่จีนเองก็เป็นประเทศที่ใหญ่
ปี 2017 จีนมีประชากรทั้งสิ้น 1,385 ล้านคน
แสดงว่า Weibo เองก็ยังมีช่องทางที่จะสามารเติบโตได้อีกเช่นกัน
เราน่าจะรู้จัก Weibo กันเป็นที่เรียบร้อยแล้ว
ทีนี้ข่าวล่าสุดที่เกิดขึ้นคือ รัฐบาลจีนห้ามลงสื่อที่เกี่ยวกับเพศที่ 3 ใน Weibo
แสดงถึงว่า Social Media ในจีนเองก็ยังไม่ได้มีอิสระทางความคิดเท่าไรนัก
ขณะที่ต่างประเทศไม่ว่าจะเป็นในโซนยุโรป หรือ สหรัฐอเมริกาเองทุกวันนี้ก็ไม่ได้ปิดกั้นเรื่องนี้แล้ว
ซึ่งเรื่องนี้เองอาจบอกได้ว่า รัฐบาลจีนไม่ได้มองแค่บทบาทในการควบคุมความสงบทางการเมืองเท่านั้น แต่ยังรวมถึงการแทรกแซงทางความคิด ค่านิยมต่างๆ ในประเทศอีกด้วย
แม้ว่าทุกวันนี้เราจะเห็นว่าจีนกำลังพยายามเปิดประเทศมากขึ้นเพื่อการขยายตัวทางเศรษฐกิจ
แต่ถึงอย่างนั้นแล้วในการเปิดรับสิ่งใหม่ๆ อาจจะต้องใช้เวลามากกว่านั้น
เรื่องนี้ทำให้คิดได้ว่า
เราอาจจะโชคดีที่ได้เกิดเป็นคนไทยที่ดูเหมือนว่าจะมีความอิสระทางความคิดมากกว่า ถึงแม้จะไม่ใช่ทุกเรื่อง แต่ในเรื่องเพศที่ 3 เราคงพูดได้เต็มปากว่าประเทศเรามีอิสระไม่น้อยหน้าประเทศไหนในโลกนี้..
----------------------
จะเพศอะไร ก็ติดตามลงทุนแมนได้ที่ 
, 
, 
, 
, 
 โดยค้นหา ไอดีชื่อ longtunman ในแพลตฟอร์มนั้น
----------------------
Reference
-
-
-
-
-